Дарбанзаалак данқәыԥшыз аахыс ицыз иԥҳәыс димԥсахааит (Мал. 2:15).
Иахьа уи аҩыза ахымҩаԥгашьа Иегова ижәлар рҿы иаҭыԥым. Аха, иаҳҳәап, аҭаацәара иалоу иӡааху ақьырсиан даҽаӡә ихаҵа ма иԥҳәыс лахь дцоит, нас ихатә ҩыза дилҵны ҿыц аҭаацәара далалоит. Уи ақьырсиан иҟаиҵаз дахьымхәуазар, аизара далырцоит. Уи абзоурала аизара доуҳала ицқьаны иаанхоит (1 Кор. 5:11—13). Агәнаҳа ҟазҵаз ауаҩы аизарахь дхынҳәырц иҭахызар, «ахьхәра иаҭәоу аусқәа» ҟаиҵар ауп (Лука 3:8; 2 Кор. 2:5—10). Агәнаҳа ҟазҵаз ауаҩы аизараҿы ҿыц Иегова ишаҳаҭс дыԥхьаӡахарц азы шаҟа аамҭа ҵыр акәу џьаргьы иарбаӡам, аха иаҳхаҳмыршҭлар ауп ачарҳәара Анцәа ижәлар рыбжьара шамахамзар ишуԥымлогьы, уи шыгәнаҳа ӷәӷәоу. Агәнаҳаҟаҵаҩ гәык-ԥсык ала дшахьхәыз шьақәирӷәӷәарц азы аамҭа цар ауп — шықәсык ма еиҳаны. Уи ауаҩ аизараҿы ҿыц Иегова ишаҳаҭс дыԥхьаӡахаргьы, иара Анцәа иӡбарҭаҿы дгыланы аҭак ҟаиҵар акәхоит (Рим. 14:10—12, АдҾ). w16.08 1:12, 13
Епископс [хылаԥшҩыс, АдҾ] аҟалара иазгәышьуа — аус бзиа аҟаҵара иҭахуп (1 Тим. 3:1).
«Иазгәышьуа» ҳәа еиҭагоу абырзен ҟаҵарба иаанарԥшуеит аӡәы ааигәа акәымкәа, хара иҟоу ак аҟынӡа анаӡара шиҭаху. Ари ажәа ихы иархәаны Павел иааирԥшит доуҳала аизҳаразы аџьабаа шбатәу. Шәхаҿы даажәг макьана маҵзуратә цхырааҩс амаҵ зымуа, аха уи иазхәыцуа аиашьа. Иара еиликаауеит адоуҳатә ҟазшьақәа шеизирҳалар акәу. Раԥхьа амаҵзуратә цхырааҩцәа рзы иҟоу аҭахрақәа рыҽрықәыршәаразы ахықәкы ықәиргылоит, анаҩс уи наигӡоит. Аамҭа цоит, уажәшьҭа иара дгәыӷуеит хылаԥшҩыс дҟаларц азы доуҳала дшәит ҳәа. Ишаҳбо еиԥш, аизараҿы еиҳаны аҭакԥхықәрақәа иоурц азы, уи еснагь аџьабаа ибалар ауп. Иара убас арҽхәара иаԥсоуп пионерс аҟалара, Вефиль амаҵ аура, мамзаргьы Аҳратә залқәа рыргылара зҭаху, насгьы арҭ ахықәкқәа рынагӡара зҽазызшәо аишьцәеи аиаҳәшьцәеи. w16.08 3:3, 4
Дара, умч дуӡӡеи унапы ӷәӷәеи рыла ахақәиҭра зуҭаз умаҵзуҩцәа роуп, ужәлар роуп (Неем. 1:10).
Шәхаҿы иаажәг Неемиа Иерусалим даннеи имаз ацәаныррақәа. Ақалақь ашәарҭара иҭагылан, Неемиа иџьынџьуаа даара ргәы каҳаны иҟан. Раӷацәа ахьрықәмақаруаз иахҟьаны дара рнапқәа ларышьҭит, иерусалимтәи аҭцамӡ аиҭашьақәыргылара иаҟәыҵит. Игәы канажьма уи Неемиа? Мап! Моисеии, Асеи, егьырҭ Анцәа имаҵзуҩцәеи реиԥш, Неемиа Иегова иқәгәыӷра дашьцылахьан, иара еснагь уи диҳәон (Ақәҵ. 17:8—13; 2 Аш. 14:8—13). Ари аҭагылазаашьаҿгьы убас ҟаиҵеит. Аиудеиаа ари аҭагылазаашьа иазымиааиуашәа рбар алшон, аха Иегова Неемиа гәык-ԥсык ала иҟаиҵаз аҳәара аҭак ҟаиҵеит. Анцәа «имч дуӡӡеи инапы ӷәӷәеи рыла» аиудеиаа иԥсыҽхаз рнапқәа ирӷәӷәеит (Неем. 2:17—20; 6:9). Агәра жәгома шәара Иегова иахьагьы имаҵзуҩцәа «имч дуӡӡеи инапы ӷәӷәеи рыла» рыцхраара шилшо? w16.09 1:9